Az állampolgári jogok országgyűlési biztosa általános helyettesének
Jelentése
az OBH 5949/2004. sz. ügyben

Előadó: dr. Fogarassy Edit

Az eljárás megindítása
A Ceglédi Rendőrkapitányságon fogva tartott panaszos – a fogdán rendszeresített kérelmi lapon – beadvánnyal fordult Hivatalomhoz. A beadvány faxon, a panaszossal szemben eljárást folytató Monori Rendőrkapitányság kísérőlevelével együtt érkezett a Hivatalba. A kísérőlevél a panaszossal szemben folytatott nyomozással, valamint a kérelmi lapban foglaltakkal kapcsolatos információkat tartalmazott (1290/04.bü.). Az ügyben alkotmányos joggal összefüggő visszáság gyanújára tekintettel, a panaszbeadványban foglaltaktól függetlenül – hivatalból - vizsgálatot rendeltem el.

Érintett alkotmányos jog
Panasz előterjesztéséhez való jog (Alkotmány 64. §)

Alkalmazott jogszabályok:
1979. évi 11. tvr. a büntetések és az intézkedések végrehajtásáról (Bv. tvr.)
116. § (1) Az előzetes letartóztatást büntetés-végrehajtási intézetben a tárgyalás előkészítése során hozott határozatig az ügyész, ezt követően a bíróság rendelkezése alapján és annak megfelelően kell végrehajtani. Ha a bíróság úgy rendelkezik, a fiatalkorú előzetes letartóztatását javítóintézetben kell végrehajtani. (3) Az előzetes letartóztatás a nyomozás befejezéséig rendőrségi, az eljárás befejezéséig az erre kijelölt katonai fogdában is végrehajtható. (6) Az előzetes letartóztatás végrehajtásának részletes szabályait valamennyi végrehajtó szervre irányadó, egységes elvek szerint kell megállapítani.
118. § (1) Az előzetesen letartóztatott h) panasz, kérelem előterjesztésére jogosult,

19/1995. (XII. 13.) BM rendelet a rendőrségi fogdák rendjéről:
6/A. § (1) A levelezés biztonsági ellenőrzésének célja a szökés, a bizonyítási eszközök megváltoztatásának vagy megsemmisítésének megakadályozása, újabb bűncselekmény, illetve a biztonságot sértő vagy veszélyeztető egyéb cselekmények elkövetésének a megelőzése, valamint a fogda rendjének, az őrzés, illetőleg a fogvatartás biztonságának a fenntartása. (2) Az ellenőrzés a fogda biztonsági helyzetétől és a fogvatartott személyével kapcsolatban az (1) bekezdésben meghatározottak körében felmerült tényektől függően szúrópróbaszerűen vagy kellő rendszerességgel történhet. Az ellenőrzést a fogvatartás alapjául szolgáló eljárást folytató szerv képviselője végzi. Ha a fogvatartás helye a fogvatartás alapjául szolgáló eljárást folytató szerv székhelyével nem azonos, az ellenőrzést - megkeresés alapján - a fogvatartásért felelős szerv képviselője is végezheti. Az ellenőrzésről a fogvatartottat tájékoztatni kell. (3) Az ellenőrzés kiterjedhet a levél felbontására, melynek célja annak megállapítása, hogy a levél tartalmaz-e a fogda, illetve a fogvatartás biztonságát, a büntetőeljárás, illetve a szabálysértési eljárás eredményességét veszélyeztető, vagy bűncselekmény elkövetésére utaló adatot, információt, vagy tárgyat. Az ellenőrzésnél technikai (vegyi) eszköz és különlegesen kiképzett kutya is igénybe vehető. (4) A fogvatartottnak a hatóságokkal, a nemzetközi szervezetekkel és a védőjével, valamint a 3. § (5) bekezdésében meghatározott személyekkel való levelezése tartalmilag nem ellenőrizhető. Ha alapos indok merül fel arra, hogy a fogvatartott részére érkező levél nem a borítékon megjelölt feladótól származik, a levelet a fogvatartott jelenlétében - jegyzőkönyv egyidejű felvétele mellett - kell felbontani. Az ellenőrzés csak a feladó azonosítására szolgálhat. (5) A levelezés ellenőrzése szempontjából nemzetközi szervezetnek azok a szervezetek minősülnek, amelyek tevékenysége az emberi jogok érvényesülésének a vizsgálatára kiterjed. (6) Ha a tartalmilag ellenőrizhető levélről megállapítják, hogy a fogda, illetve a fogvatartás biztonságát veszélyeztető vagy bűncselekmény elkövetésére utaló adatot, információt vagy tárgyat tartalmaz, a levél nem továbbítható, illetőleg az a fogvatartottnak nem kézbesíthető.

A vizsgálat megállapításai
Az OBH 1314/2003. számú ügyben az Országgyűlési Biztosok Hivatalának vezetője 2003. február 21-én kelt levelében az országos rendőrfőkapitányhoz fordult. Azt a gyakorlatot tapasztalta ugyanis, hogy különböző rendőrkapitányságok fogdáin fogva tartottak panaszbeadványait az eljáró nyomozó hatóságok kísérőlevéllel, nyílt beadványként továbbítják a Hivatalhoz. A hivatalvezető az országos rendőrfőkapitány intézkedését kérte, hogy a Hivatalhoz intézett fogvatartotti beadványokat bontatlanul, a kiállított kérelmi lapot pedig a panaszos által lezárt borítékban, mellékletként továbbítsák. Az országos rendőrfőkapitány közbiztonsági helyettese 2003. március 25-én kelt levelében arról tájékoztatta a hivatalvezetőt, hogy a területi rendőri szervek vezetői részére meghatározta, hogy az irányításuk alá tartozó szerveknél fogva tartott személyeknek az Országgyűlési Biztosok Hivatalához címzett beadványát a panaszos által lezárt borítékban, a megküldő átirat mellékleteként továbbítsák.
Jelen ügyben a panaszos Ceglédi Rendőrkapitányságon előterjesztett beadványa a Monori Rendőrkapitányság Bűnügyi Osztályának vezetője által aláírt kísérőlevéllel együtt, faxon érkezett a Hivatalomba. A fogdáról a Fővárosi Bv. Intézetbe átszállított panaszos újabb beadványa a bv. intézetből már zárt borítékban érkezett.
A rendőrségi fogdák rendjéről szóló 19/1995. (XII. 13.) BM rendelet 6/A. § (4) bek. értelmében a fogvatartottnak a hatóságokkal, a nemzetközi szervezetekkel és a védőjével – ill. a jogszabályban meghatározott más személyekkel – való levelezése tartalmilag nem ellenőrizhető.
Mindezekre tekintettel vizsgálatom során megállapítottam, hogy a rendőrség eljárása visszásságot okozott a panaszhoz való alkotmányos joggal összefüggésben. A hasonló esetek jövőbeni elkerülése érdekében – az állampolgári jogok országgyűlési biztosáról szóló 1993. évi LIX. törvény (Obtv.) 20. § (1) bek. alapján – ajánlást teszek az országos rendőrfőkapitánynak, intézkedjen, hogy a fogvatartotti panaszbeadványokat az előírásoknak megfelelően, zárt borítékban, közvetlenül továbbítsák hivatalomba a rendőrségi fogdákról.

Budapest, 2005. június 28. 

Takács Albert sk.